अक्टूबर से मार्च का समय पोर्ट ब्लेयर जाने के लिए माकूल है यह पता था। इसी बीच बच्चों की विंटर वैकेशन ने सोने पर सुहागा का काम किया और जनवरी का पहला सप्ताह इस यात्रा के नाम लिखा। इस यात्रा के लिए पहले से बनाई गई योजना बेहतर होती है। इससे एयर टिकट सही दामों में उपलब्ध हो जाती हैं और अगर किसी पैकेज टूर के ज़रिये जाना है तो उनकी कीमतों में भी काफी रियायत मिलती है। वहां पहुंचकर साथी पर्यटकों से मालूम हुआ कि ज्यादातर लोगों ने जुलाई अगस्त में बुकिंग करा रखी थी।